SKRIFTLIG FORESPØRGSEL E-0383/03

af Antonios Trakatellis (PPE-DE) til Kommissionen

(13. februar 2003)

Om: Sjusk i forbindelse med byggeprojekter i Grækenland: ESPEL's og OLAF's konstateringer med henblik på foranstaltninger til bekæmpelse af fejl og forsømmelser i forvaltningen af EU-midlerne

Under henvisning til kommissær Michel Barniers svar på min forespørgsel (E-3524/02(1)), hvori han erklærede, at Det Europæiske Kontor for Bekæmpelse af Svig (OLAF) af de nationale myndigheder holdes underrettet om spørgsmål vedrørende fejl og forsømmelser i forvaltningen af fællesskabsmidler samt de byggeprojekter, hvor der er fundet alvorlige mangler, som ikke kan udbedres, med mindre projektet helt eller delvis ombygges (projekter kendt som hørende under kategori iii), bedes Kommissionen besvare følgende:

1. Hvor mange projekter i EU, der finansieres af Fællesskabet, er indtil nu blevet optaget i kategori iii, og hvor mange befinder sig i Grækenland (i tal og procent), og hvilke projekter drejer det sig om (der ønskes en detaljeret tabel eller liste over kategori iii-projekter i Grækenland)?

2. Hvornår blev OLAF sidst underrettet af de græske myndigheder, og hvad blev der konstateret af det nationale kvalitetskontrolråd (ESPEL) i forbindelse med projekter af kategori iii?

3. Hvor store beløb i fællesskabsmidler er der ydet til de projekter, for hvilke der er konstateret alvorlige mangler, og hvordan er det muligt at beskytte EU-finansieringssystemet imod mangler ved projekternes udførelse?

4. Er Kifisos-projektet og Paiania-broen omfattet under kategori iii, og hvilke sanktioner er der indført imod sjusk og mangler ved de udførte projekter, såsom f.eks. vejen i Drama, der allerede én uge efter indvielsen måtte lukkes på grund af dårligt udført arbejde?

(1) EUT C 155 E af 3.7.2003, s. 163.

Svar afgivet på Kommissionens vegne af Michaele Schreyer

(22. april 2003)

1. Udtrykket kategori III findes ikke i fællesskabsretten. Der er tale om et udtryk, der udelukkende anvendes af ESPEL(1) for at angive tilfælde med alvorlig mangel (forpligtelse til hel eller delvis ombygning) i forbindelse med byggeprojekter i Grækenland, der samfinansieres af Den Europæiske Union og Grækenland. De græske myndigheder har underrettet Kommissionen om, at flere projekter, der er gennemført som led i fællesskabsstøtterammen for 1994-1999, har alvorlige mangler (uregelmæssigheder).

Det Europæiske Kontor for Bekæmpelse af Svig (OLAF) har meddelt, at der er modtaget 41 meddelelser om alvorlige mangler fra de græske myndigheder i overensstemmelse med Kommissionens forordning (EF) nr. 1681/94 af 11. juli 1994(2) om uregelmæssigheder og tilbagebetalinger af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område.

2. Kommissionen modtog senest oplysninger fra de græske myndigheder i december 2002.

3. Det samlede beløb for de EU-midler til projekter, der er indberettet til OLAF inden for rammerne af strukturfondene (1994-1999), er på 26 841 671,30 EUR. Kommissionen kan ikke på nuværende tidspunkt oplyse det nøjagtige beløb for de EU-midler, der er berørt af uregelmæssigheder, da de nationale procedurer vedrørende en del af disse uregelmæssigheder endnu ikke er afsluttet.

4. Medlemsstaterne er ansvarlige for forvaltningen og påtager sig i første omgang ansvaret for finanskontrollen for de foranstaltninger, der samfinansieres med strukturfondene. Grækenland har således meddelt, at der er truffet forholdsregler med henblik herpå, blandt andet etablering af et system for kvalitetskontrol (ESPEL) og oprettelse af et nyt kontrolorgan (EDEL). Kommissionen træffer hensigtsmæssige foranstaltninger, hvis det er nødvendigt, herunder anvendelsen af finansielle tilpasninger.

Projekterne vedrørende Kifisos, Paiania-broen og motorvejen ved Drama er ikke blandt de projekter i kategori III, der hidtil er kontrolleret af ESPEL og indberettet til Kommissionen.

(1) Særligt kontrolråd, et uafhængigt organ, der anvendes af de græske myndigheder til at kontrollere kvaliteten af projekter der samfinansieres af EU og Grækenland.

(2) EFT L 178 af 12.7.1994.